Bussiühendus osutus üllatavalt heaks - alati oli võimalik õige buss leida või leiti see sinu eest.  Toyota Hiace mahutab 24 inimest ja Mercedes Vito 32 inimest, seda koos kogu pagasiga. Suures  bussis on osavad käed valmistanud aga sootuks umbes 72 kohta. Kitsi õnneks siiski bussidega ei veetud.  Kui küsid, kas minibuss läheb otse kohale, siis jaatava vastuse puhul ei maksa seda tõsiselt võtta. Võimalik, et istud vahepeal kolm korda ümber ühest bussist teise.  Hea valik on ekspress (businessclass) minibuss, mis on ruumikam ja peatub tõesti vaid mõnes kohas. Teised minibussid lapivad inimesi ja kotte iga mõne kilomeetri tagant ümber ning edasiliikumise kiirus on heal juhul 20km/h.  Üldiselt on nii, et 200 kilomeetri läbimiseks tuleb arvestada 12-14 tundi. Hinnad on mõistlikud, valgetele küll kallimad kui kohalikule. 10 dollari eest saad päev läbi sõita.  Valge turisti juurde tuleb koheselt abivalmis kohalik, kes on nõus muret jagama ja orgunnima. Vahendustasu talle maksab bussijuht. Üldiselt on kohalikud mõistlikud, rikkumata turistidest ja enam-vähem ausad, mis muidugi ei tähenda, et nad jätaksid võimaluse kasutamata sinult raha saamiseks.Väga mugav ja odav viis liikumiseks on  mototakso. Hinnad algavad 500-st kohalikust ja ka 10 kilomeetrine ots jääb 2000-3000 kohaliku šillingi piiresse. Mis muidugi ei tähenda, et alul ei küsita hoopis suuremaid summasid. Alati tuleb kaubelda ja eelnevalt kokkuleppida.